Up-23/03
Natisni
Opravilna št.:
Up-23/03
Datum odločitve:
12. 3. 2004
ECLI:
ECLI:SI:USRS:2004:Up.23.03
Akt:
Ustavna pritožba A. A. zoper sodbo Višjega sodišča v Ljubljani št. II Cp 1826/2000 z dne 15. 5. 2002 ter zoper sklep Višjega sodišča v Ljubljani št. II Cp 1564/2002 z dne 29. 10. 2002
Izrek:
Ustavna pritožba A. A. zoper sodbo Višjega sodišča v Ljubljani št. II Cp 1826/2000 z dne 15. 5. 2002 ter zoper sklep Višjega sodišča v Ljubljani št. II Cp 1564/2002 z dne 29. 10. 2002 se zavrže.
Evidenčni stavek:
Ustavna pritožba zoper sklep sodišča druge stopnje, ki je zavrnilo pritožbo zoper sklep sodišča prve stopnje, da se revizija zavrže, ni dovoljena, ker pritožnica ni izčrpala pravnih sredstev, kar bi po prvem odstavku 51. člena ZUstS pred vložitvijo ustavne pritožbe morala storiti. Po tretjem odstavku 384. člena ZPP je revizija vselej (torej ne glede na vrednost spornega predmeta) dopustna zoper sklep, s katerim je sodišče druge stopnje potrdilo sklep sodišča prve stopnje, da se revizija zavrže.
Geslo:
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev.

1.4.52.6 - Ustavno sodstvo - Postopek - Procesne predpostavke v postopku ustavne pritožbe - Rok za vložitev ustavne pritožbe.

1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
Pravna podlaga:
Člen 55.1.1, 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
15. 1. 2003
Vrsta odločitve:
sklep
Vrsta rešitve:
zavrženje
Dokument:
US23251
Up-23/03-4
12. 3. 2004
SKLEP
Ustavno sodišče je v postopku za preizkus ustavne pritožbe A. A. iz Ž., ki jo zastopa B. B., odvetnica v Ž., na seji senata dne 25. februarja 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94) sklenilo:
Ustavna pritožba A. A. zoper sodbo Višjega sodišča v Ljubljani št. II Cp 1826/2000 z dne 15. 5. 2002 ter zoper sklep Višjega sodišča v Ljubljani št. II Cp 1564/2002 z dne 29. 10. 2002 se zavrže.
Obrazložitev
1. Z izpodbijano sodbo je Višje sodišče zavrnilo pritožbo pritožnice zoper sodbo sodišča prve stopnje, ki je v pravdnem postopku zavrnilo zahtevek pritožnice za sklenitev stanovanjske najemne pogodbe. Z zgoraj navedenim sklepom (za katerega je možno konkludentno sklepati, da je tudi predmet izpodbijanja z ustavno pritožbo) je nato Višje sodišče zavrnilo pritožbo pritožnice zoper sklep sodišča prve stopnje, da se revizija zaradi prenizke vrednosti spornega predmeta zavrže. V ustavni pritožbi pritožnica zatrjuje kršitev pravice do enakosti pred zakonom po drugem odstavku 14. člena Ustave in pravice do enakega varstva pravic po 22. členu Ustave.
2. Ustavna pritožba zoper sodbo ni dovoljena, ker je prepozna. Po 52. členu Zakona o Ustavnem sodišču (v nadaljevanju ZUstS) je ustavno pritožbo treba vložiti v 60 dneh po vročitvi izpodbijane sodbe. Ta rok je v obravnavani zadevi očitno zamujen. Pritožnici je bila omenjena sodba gotovo vročena pred 29. 8. 2002 - tega dne je namreč sodišče prve stopnje zavrglo revizijo pritožnice zoper to sodbo. Ustavno pritožbo pa je pritožnica vložila 14. 1. 2003. 3. Ustavna pritožba zoper sklep ni dovoljena, ker pritožnica ni izčrpala pravnih sredstev, kar bi po prvem odstavku 51. člena ZUstS pred vložitvijo ustavne pritožbe morala storiti. Po tretjem odstavku 384. člena Zakon o pravdnem postopku je revizija vselej (torej ne glede na vrednost spornega predmeta) dopustna zoper sklep, s katerim je sodišče druge stopnje potrdilo sklep sodišča prve stopnje, da se revizija zavrže. Tega pa v obravnavani zadevi pritožnica ni storila in njena ustavna pritožba zoper sklep sodišča druge stopnje ni dopustna. Zato jo je treba zavreči.
4. Senat Ustavnega sodišča je sprejel ta sklep na podlagi prve in druge alineje prvega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
mag. Marija Krisper Kramberger